เอียวเก๋า

เอียวเก๋า("ครั้นพระเจ้าสุมาเอี๋ยนได้แจ้งดังนั้น จึงปรึกษาแก่ขุนนางทั้งปวง กาอุ้นจึงทูลว่า บัดนี้ข้าพเจ้าแจ้งว่าพระเจ้าซุนโฮได้เปนใหญ่ในเมืองกังตั๋งนั้นมิได้ประพฤติตามขนบธรรมเนียมแต่ก่อน ประเพณีแผ่นดินฟั่นเฟือนอยู่หาเปนปรกติไม่ ขอให้พระองค์มีรับสั่งไปถึงเอียวเก๋า ซึ่งเปนนายทหารอยู่ณเมืองซงหยงนั้น ซ่องสุมทแกล้วทหารรักษาบ้านเมืองไว้ให้มั่นคง คอยดูท่วงทีเมืองกังตั๋ง ถ้าเกิดอันตรายจลาจลขึ้นแล้วเมื่อใด เราก็จะยกทัพใหญ่ไปโจมตีเอาเห็นจะได้โดยสดวก พระเจ้าสุมาเอี๋ยนก็เห็นชอบด้วย จึงให้มีหนังสือไปถึงเอียวเก๋าตามถ้อยคำกาอุ้นทุกประการ")  (ค.ศ. 221 – 27 กันยายน ค.ศ. 278) มีชื่อในภาษาจีนกลางว่า หยาง ฮู่ () ชื่อรอง ชูจื่อ () เป็นขุนพลและขุนนางชาวจีนผู้มีชีวิตในยุคราชวงศ์จิ้นของจีน เอียวเก๋าสนับสนุนแผนการพิชิตง่อก๊กที่เป็นรัฐอริ ซึ่งในที่สุดก็สามารถโน้มน้าวจักรพรรดิสุมาเอี๋ยน (จิ้นอู่ตี้) ให้ดำเนินการตามแผนการ แต่เอียวเก๋าไม่ได้มีชีวิตอยู่เห็นการดำเนินการตามแผนการ เอียวเก๋ามีชื่อเสียงในเรื่องความอ่อนน้อมถ่อมตนและการมองการณ์ไกล ตันซิ่ว (陳壽 เฉิน โช่ว) ผู้เขียนสามก๊กจี่บรรยายว่าเอียวเก๋าเป็นผู้มีร่างสูงปานกลาง มีขนคิ้วสวยและเครางาม เอียวเก๋าได้รับการวาดเป็นภาพในหนังสืออู๋ชฺวางผู่ (無雙譜, ทำเนียบวีรชนไร้เทียมทาน) ของจิน กู่เหลียง (金古良)

 ประวัติ 
ปู่ของเอียวเก๋าคือหยาง ซฺวี่ () ดำรงตำแหน่งเจ้าเมือง (太守 ไท่โฉ่ว) ของเมืองลำหยง (南陽 หนานหยาง) บิดาของเอียวเก๋าคือหยาง เต้า () ดำรงตำแหน่งเจ้าเมืองของเมืองเสียงต๋ง (上黨 ช่างต่าง)(祖续，仕汉南阳太守。父道，上党太守。) จิ้นชู เล่มที่ 34. มารดาของเอียวเก๋าเป็นบุตรสาวของซัวหยง (蔡邕 ไช่ ยง) นักประวัติศาสตร์และนักดนตรีในยุคราชวงศ์ฮั่น(祜，蔡邕外孙，景献皇后同产弟。) จิ้นชู เล่มที่ 34. พี่สาวของเอียวเก๋าคือหยาง ฮุย-ยฺหวี (羊徽瑜) เป็นภรรยาคนที่ 3 ของสุมาสู ภายหลังได้รับการตั้งเป็นไทเฮา (太后 ไท่โฮ่ว) หรือจักรพรรดินีพันปีหลวง หลังสุมาเอี๋ยนทรงก่อตั้งราชวงศ์จิ้นในเดือนกุมภาพันธ์ ค.ศ. 266

บิดาของเอียวเก๋าเสียชีวิตขณะเอียวเก๋าอายุ 11 ปี เอียวเก๋าจึงได้รับการเลี้ยงดูโดยหยาง ตาน () ผู้เป็นอา เอียวเก๋ารับใช้อาอย่างซื่อสัตย์ เมื่อเอียวเก๋าเติบโตขึ้นก็มีชื่อเสียงในด้านสติปัญญา ความรู้ และรูปลักษณ์ที่สง่างาม ขุนพลแฮหัวหุย (夏侯威 เซี่ยโหว เวย์) ประทับใจเอียวเก๋าจึงจัดให้เอียวเก๋าสมรสกับหลานสาวของตนซึ่งเป็นบุตรสาวของแฮหัวป๋า (夏侯霸 เซี่ยโหว ป้า) พี่ชายของแฮหัวหุย หลังจากแฮหัวป๋าพ่อตาของเอียวเก๋าแปรพักตรเข้าด้วยจ๊กก๊กเมื่อ ค.ศ. 249 เนื่องจากการก่อรัฐประหารของสุมาอี้เพื่อโค่นอำนาจโจซอง เอียวเก๋าเป็นหนึ่งในไม่กี่คนที่เกี่ยวข้องกับตระกูลแฮหัวผ่านการสมรสและยังกล้าคบหากับตระกูลแฮหัว เอียวเก๋ารับราชการเป็นข้าราชการระดับล่างในรัชสมัยของโจมอและโจฮวนจักรพรรดิแห่งวุยก๊ก

เอียวเก๋าได้รับการยกสถานะขึ้นด้วยคำแนะนำของซินเหียนเอ๋ง (辛憲英 ซิน เซี่ยนอิง) ผู้เป็นอาสะใภ้ เอียวเก๋าเตือนสุมาเจียวในเรื่องเจตนาของจงโฮย แล้วสุมาเจียวก็เชื่อในวิจารณญาณของเอียวเก๋ามากขึ้นหลังจงโฮยก่อกบฏ (ตามที่เอียวเก๋าคาดการณ์ไว้) ในเดือนมีนาคม ค.ศ. 264 ภายหลังเอียวเก๋าได้รับราชการในฐานะเลขาธิการบริหารของสุมาเจียว 

หลังสุมาเจียวเสียชีวิตในเดือนกันยายน ค.ศ. 265 สุมาเอี๋ยนบุตรชายของสุมาเจียวสืบทอดตำแหน่ง และในเดือนกุมภาพันธ์ของปีถัดมา สุมาเอี๋ยนบังคับโจฮวนให้สละราชบัลลังก์ให้ตน เป็นการสิ้นสุดของวุยก๊กและเป็นการก่อตั้งราชวงศ์จิ้นโดยสุมาเอี๋ยนขึ้นครองราชย์เป็นจักรพรรดิพระองค์แรก จักรพรรดิสุมาเอี๋ยนทรงมีพระประสงค์จะแต่งตั้งเอียวเก๋าให้มีบรรดาศักดิ์เป็นก๋ง (公 กง) แต่เอียวเก๋าปฏิเสธ

ตลอดช่วงต้นรัชสมัยของจักรพรรดิสุมาเอี๋ยน เอียวเก๋าเป็นหนึ่งในขุนนางคนสำคัญจำนวนหนึ่งที่สนับสนุนอย่างแข็งขันให้ยกทัพเพื่อพิชิตง่อก๊กที่เป็นรัฐอริ จักรพรรดิสุมาเอี๋ยนโปรดกลยุทธ์ที่เอียวเก๋าทูลเสนอ จึงมอบหมายให้เอียวเก๋ารับผิดชอบดูแลชายแดนตะวันตกที่ติดกับง่อก๊ก และประจำการอยู่ที่เมืองซงหยง (襄陽 เซียงหยาง) ต่อมาเมื่อ ค.ศ. 272 เอียวเก๋าเข้าร่วมในภารกิจช่วยเหลือปู้ ฉ่าน (步闡) ขุนพลง่อก๊กจากซีหลิง (西陵; อยู่ในนครอี๋ชาง มณฑลหูเป่ย์ในปัจจุบัน) ผู้แปรพักตร์เข้าด้วยราชวงศ์จิ้น แต่เอียวเก๋าช่วยเหลือปู้ ฉ่านไม่สำเร็จจึงถูกถอดยศชั่วคราว แต่ภายหลังก็ได้รับการคืนยศดังเดิม หลังจากพ่ายแพ้ เอียวเก๋าเริ่มดำเนินนโยยายการผ่อนคลายความตึงเครียดกับลกข้อง (陸抗 ลู่ ค่าง) ขุนพลง่อก๊ก และปฏิบัติต่อชาวง่อก๊กที่อาศัยบริเวณชายแดนด้วยความเมตตากรุณา โดยมีเจตนาที่จะชนะใจราษฎรเหล่านั้น ความพยายามของเอียวเก๋าประสบผลสำเร็จแม้ว่าลกข้องพยายามตอบโต้โดยการแสดงท่าทีปรารถนาดีต่อเอียวเก๋าด้วยก็ตาม หลังลกข้องเสียชีวิตเมื่อราวเดือนกันยายน ค.ศ. 274  ชาวง่อก๊กที่อาศัยบริเวณชายแดนก็ประทับใจราชวงศ์จิ้นมากขึ้นเพราะความเมตตากรุณาของเอียวเก๋า

เมื่อ ค.ศ. 277 เอียวเก๋าล้มป่วย แม้ว่าแผนการพิชิตง่อก๊กจะนำมาถวายและได้รับการยอมรับจากจักรพรรดิสุมาเอี๋ยนแล้ว แต่แผนการนั้นยังไม่พร้อมที่จะนำไปดำเนินการ เตาอี้ทำหน้าที่รับใช้แผ่นดินเป็นครั้งสุดท้ายด้วยการแนะนำเตาอี้ (杜預 ตู้ ยฺวี่) ให้สานต่อหน้าที่ถัดจากตน ภายหลังเตาอี้จะเป็นผู้มีส่วนสำคัญในการศึกที่รบกับง่อก๊ก เอียวเก๋าเสียชีวิตในเดือนธันวาคม ค.ศ.278 เพียงไม่กี่เดือนหลังการสิ้นพระชนม์ของหยาง ฮุย-ยฺหวีผู้เป็นพี่สาว ชาวเมืองซงหยงสร้างอนุสรณ์สถานแก๋เอียวเก๋าที่เขาเซี่ยน ( เซี่ยนชาน) และแม้ภายหลังการเสียชีวิตของเอียวเก๋า เหล่าผู้มาเยี่ยมอนุสรณ์สถานมักจะร้องไห้ด้วยความระลึกถึงการปกครองด้วยความเมตตากรุณาของเอียวเก๋า อนุสรณ์สถานแห่งนี้จึงเป็นที่รู้จักในคำเรียกว่า "อนุสรณ์สถานแห่งน้ำตา" ( ตั้วเล่ย์เปย์) หลังราชวงศ์จิ้นพิชิตง่อก๊กได้เมื่อ ค.ศ. 280 จักรพรรดิสุมาเอี๋ยนทรงอ่านออกเสียงประกาศชัยชนะที่ศาลของเอียวเก๋า และพระราชทานที่ดินมากกว่า 5,000 ครัวเรือนแก่เซี่ยโหวชื่อ (夏侯氏; บุตรสาวของแฮหัวป๋า) ภรรยาของเอียวเก๋าเพื่อแสดงความนับถือ

 ดูเพิ่ม 
 รายชื่อบุคคลในยุคสามก๊ก

 หมายเหตุ 

อ้างอิง

 บรรณานุกรม 
 ตันซิ่ว (คริสต์ศตวรรษที่ 3). สามก๊กจี่ (ซานกั๋วจื้อ).
 เผย์ ซงจือ (คริสต์ศตวรรษที่ 5). อรรถาธิบายสามก๊กจี่ (ซานกั๋วจื้อจู้).
 ฝาง เสฺวียนหลิง (648). จิ้นชู.
 ซือหม่า กวาง (1084). จือจื้อทงเจี้ยน.


หมวดหมู่:ขุนนางของวุยก๊ก
หมวดหมู่:บุคคลในยุคราชวงศ์จิ้นตะวันตก
หมวดหมู่:ขุนพลในยุคราชวงศ์จิ้น
หมวดหมู่:ข้าราชการในยุคราชวงศ์จิ้น